NORAKSTS

|  |  |
| --- | --- |
| 18.02.2025. | Nr.2/1 |

###### atkritumu apsaimniekošanas reģionālā CENTRA IzVEIDOŠANA

###### UN DELEĢĒŠANAS līguma slēgšanA

**Atklāti balsojot: PAR – 14** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**, **BALSOJUMĀ NEPIEDALĀS – 1** (A.Eihvalds),

Ar Ministru kabineta 2021. gada 22. janvāra rīkojumu Nr. 45 ir apstiprināts Atkritumu apsaimniekošanas valsts plāns 2021.-2028. gadam (turpmāk – Valsts plāns).

Valsts plāna 4.3. sadaļā norādīts, ka atkritumu apsaimniekošanas reģionālie centri, (turpmāk – AARC) ir pašvaldību veidoti atkritumu apsaimniekošanas operatori, kuru funkcijas ar saglabātu poligona darbību tiek noteiktas sekojošas: atkritumu sagatavošana reģenerācijai un pārstrādei, bioloģisko atkritumu pārstrāde, atkritumu apglabāšana, atkritumu pārkraušana.

Valsts plāna 4.5. sadaļā noteikts, ka AARC komersantus pašvaldības veido atbilstoši atkritumu apsaimniekošanas reģionā ietilpstošo pašvaldību lēmumam, par pamatu ņemot vienu no atkritumu apsaimniekošanas reģionālajā plānā  noteiktajam veidam.

Ministru kabineta 2023. gada 13. jūnija noteikumu Nr. 301 “Noteikumi par atkritumu apsaimniekošanas reģioniem” 2.3.punkts noteic, ka viens no Latvijas atkritumu apsaimniekošanas reģioniem ir Viduslatvijas atkritumu apsaimniekošanas reģions (turpmāk – Viduslatvijas AAR), savukārt, minēto noteikumu pielikuma 3.tabulā ir noteikts, ka Viduslatvijas AAR ietilpst Rīgas valstspilsētas, Jelgavas valstspilsētas, Ādažu novada, Bauskas novada, Dobeles novada, Jelgavas novada, Ķekavas novada, Mārupes novada, Ogres novada, Olaines novada, Ropažu novada, Salaspils novada un Siguldas novada administratīvā teritorija.

[1] Atkritumu apsaimniekošanas reģionālā centra izveide.

Viduslatvijas AAR ietilpstošās pašvaldības – Jelgavas valstspilsētas, Jelgavas novada un Dobeles novada pašvaldības (turpmāk – Reģiona pašvaldības), izvērtējot Valsts plānā ietvertos apsvērumus attiecībā uz AARC izveidi, secināja, ka visefektīvākais un lietderīgākais AARC izveides modelis ir sadzīves atkritumu poligona “Brakšķi” esošā operatora – SIA “Jelgavas komunālie pakalpojumi” – noteikšana par vienu no Viduslatvijas AARC, kas atbilst Valsts plānā noteiktajam vienam no AARC izveides modelim – AARC komersanti var palikt esošie sadzīves atkritumu poligonu operatori, nemainoties īpašnieku sastāvam.

Jelgavas novada pašvaldība (Jelgavas novada domes 2021. gada 26. maija lēmums Nr.8, 16.§ “Par reģionālo atkritumu apsaimniekošanas plānu”), Jelgavas valstspilsētas pašvaldība (Jelgavas pilsētas domes 2021. gada 27. maija lēmums Nr.7/6 “Dalība Viduslatvijas atkritumu apsaimniekošanas reģiona Zemgales zona atkritumu apsaimniekošanas plāna izstrādē”) un Dobeles novada pašvaldība (Dobeles novada domes 2021.gada 28.oktobra lēmums Nr.242/13 “Par dalību reģionālā atkritumu apsaimniekošanas plāna izstrādē”) nolēma iesaistīties Viduslatvijas AAR Zemgales zonas reģionālā atkritumu apsaimniekošanas centra izveidē sadzīves atkritumu poligonā “Brakšķi” un AARC funkcijas nodot sadzīves atkritumu poligona “Brakšķi” esošajam operatoram – SIA “Jelgavas komunālie pakalpojumi”.

Līdz ar ko Reģiona pašvaldību administratīvajā teritorijā savāktie atkritumi tiek nodoti apsaimniekošanai sadzīves atkritumu poligonā “Brakšķi”, bet Rīgas valstspilsētas, Ādažu, Bauskas, Ķekavas, Mārupes, Ogres, Olaines, Ropažu, Salaspils un Siguldas novada pašvaldības, kuru administratīvajā teritorijā savāktie atkritumi tiek nodoti apsaimniekošanai sadzīves atkritumu poligonā “Getliņi”.

Saskaņā ar Valsts plānu un Atkritumu apsaimniekošanas likuma (turpmāk – AAL) 10. panta otro daļu Reģiona pašvaldību izstrādātais *Viduslatvijas atkritumu apsaimniekošanas reģiona Jelgavas valstspilsētas, Dobeles un Jelgavas novadu atkritumu apsaimniekošanas reģionālais plāns 2023.-2027. gadam* (turpmāk – Viduslatvijas AARP) stājās spēkā 2024. gada 30. oktobrī un tā īstenošana ir vērsta uz atkritumu un atkritumu radītās ietekmes uz vidi samazināšanu, atkritumu kā resursu izmantošanu, veidojot spēcīgāku un efektīvāku atkritumu apsaimniekošanas reģionu, īstenojot aprites ekonomikas principus, lai būtiski palielinātu atkritumu pārstrādi un samazinātu sadzīves atkritumu poligonā “Brakšķi” apglabājamo atkritumu apjomus, kā arī, ievērojot Valsts plānā noteikto, lai nodrošinātu izvirzīto mērķu sadzīves atkritumu apsaimniekošanas jomā sasniegšanu.

Šobrīd sadzīves atkritumu poligonu “Brakšķi” apsaimnieko SIA “Jelgavas komunālie pakalpojumi”, kas ir privāta kapitālsabiedrība Publiskas personas kapitāla daļu un kapitālsabiedrību pārvaldības likuma izpratnē. Šā likuma 1. panta pirmās daļas 6. punkts nosaka, ka  privātā kapitālsabiedrība ir kapitālsabiedrība, kurā kapitāla daļas vai akcijas pieder publiskai personai un citai personai (izņemot personāla akciju īpašniekus).

 SIA “Jelgavas komunālie pakalpojumi” 51 % kapitāla daļu pieder Jelgavas valstspilsētas pašvaldībai un 49 % kapitāla daļu pieder SIA “KULK”.

SIA “Jelgavas komunālie pakalpojumi” ir reģistrēts sabiedrisko pakalpojumu regulēšanas komisijas (Regulators) *Sadzīves atkritumu apglabāšanas atkritumu poligonos pakalpojuma sniedzēju reģistrā*, uzņēmumam ir Valsts vides dienesta izsniegtās nepieciešamās atļaujas piesārņojošo darbību veikšanai, atkritumu apsaimniekošanas darbību veikšanai, kā arī uzņēmumam ir ievērojama pieredze un zināšanas atkritumu apsaimniekošanas nozarē.

Kopumā vērtējot līdzšinējo SIA “Jelgavas komunālie pakalpojumi” darbību, secināts, ka tās darbības ir cieši saistīta ar jau pašreiz noteiktajiem mērķiem Viduslatvijas AARP, proti, sadzīves atkritumu apsaimniekošanas sistēmas uzturēšana un attīstība.

[2] Pārvaldes uzdevumu deleģēšana.

Pašvaldību likuma 7. pantā ir noteikts, ka saskaņā ar Valsts pārvaldes iekārtas likumu (turpmāk – VPIL) pašvaldība atsevišķu tās autonomajā kompetencē ietilpstošu pārvaldes uzdevumu var deleģēt citai personai.

Saskaņā ar VPIL 40. panta pirmo un otro daļu pašvaldība var deleģēt privātpersonai pārvaldes uzdevumu, ja pilnvarotā persona attiecīgo uzdevumu var veikt efektīvāk.

Ņemot vērā apstākli, ka SIA “Jelgavas komunālie pakalpojumi” rīcībā jau šobrīd ir nepieciešamā ar atkritumu apsaimniekošanu saistītā infrastruktūra, kā arī faktu, ka tas savu saimniecisko darbību īsteno jau divdesmit gadus, pilnveidojot un attīstot ar atkritumu apsaimniekošanu saistītos pakalpojumus un piesaistot augsta līmeņa savas jomas speciālistus, Jelgavas valstspilsētas pašvaldības ieskatā AAL 10.1 panta otrajā daļā minētie pārvaldes uzdevumi ir deleģējami SIA “Jelgavas komunālie pakalpojumi” kā Viduslatvijas AARC.

VPIL 42. panta pirmajā daļā noteikts, ka privātpersonai jābūt tiesīgai veikt attiecīgo pārvaldes uzdevumu. Lemjot par pārvaldes uzdevuma deleģēšanu privātpersonai, ņem vērā tās pieredzi, reputāciju, resursus, personāla kvalifikāciju, kā arī citus kritērijus.

Jelgavas valstspilsētas un Jelgavas novada attīstības programmas 2023.-2029. gadam Rīcības plānā izvirzīts uzdevums sekmēt atkritumu apsaimniekošanas ilgtspēju, tajā skaitā samazināt atkritumu apjomu, būtiski veicināt dalīto atkritumu vākšanu un šķiroto atkritumu īpatsvaru, veicināt bioloģiski noārdāmo atkritumu apsaimniekošanu, aprites ekonomikas principu ieviešanu, izglītot sabiedrību atkritumu apsaimniekošanas jautājumos, lai atkritumu radītāji būtu ieinteresēti atkritumu rašanās novēršanā un dalītā vākšanā.

Vides aizsardzības jautājumu, kas ietver arī atkritumu apsaimniekošanas nozari, būtiskums uzsvērts Jelgavas valstspilsētas un Jelgavas novada ilgtspējīgas attīstības stratēģijā līdz 2034.gadam, kurā noteikts, ka pašvaldībām jāizveido un jāuztur sakārtota un apkārtējai videi nekaitīga atkritumu apsaimniekošanas sistēma. Jāveicina izmantojamā sadzīves atkritumu poligona “Brakšķi” infrastruktūras attīstība tā darbības laika pagarināšanai.

Vērtējot arī no saimnieciskuma, lietderības un efektivitātes principa viedokļa, secināms, ka SIA “Jelgavas komunālie pakalpojumi” spēj veikt AAL 10.1 panta otrajā daļā noteiktos pārvaldes uzdevumus ar vislielāko ieguvumu, vienlaikus nodrošinot optimālāko resursu patēriņu. SIA “Jelgavas komunālie pakalpojumi” rīcībā jau šobrīd ir augsti kvalificēti savas jomas speciālisti, kā arī, ņemot vērā SIA “Jelgavas komunālie pakalpojumi” ilglaicīgo un stabilo pakalpojumu sniegšanu, nepārtraukti attīstot savu saimniecisko darbību, lai nodrošinātu ne tikai uz klientiem vērstus pakalpojumus, bet arī, lai nodrošinātu starptautisko un nacionālu tiesību normu prasību un mērķu izpildi, nav šaubu, ka kapitālsabiedrība ar savu līdzšinējo darbību ir pierādījusi sevi kā komersantu, kas ir vērsts uz rezultātu un mērķu sasniegšanu, pakalpojumu un informācijas pieejamību, vienlaikus efektīvi izmantojot tās rīcībā esošos finanšu līdzekļus, pieredzi un cilvēkresursus.

Saskaņā ar AAL 41. panta pirmās daļas 1., 6. un 10. punktu nešķirotu sadzīves atkritumu apstrādes tarifā cita starpā iekļauj izmaksas par atkritumu poligona, kā arī atkritumu apsaimniekošanas reģionālā centra darbības administrēšanai un nodrošināšanai nepieciešamās infrastruktūras ierīkošanu un ekspluatāciju, tādu sabiedrības izglītības pasākumu nodrošināšanu, kuri vērsti uz attiecīgā atkritumu apsaimniekošanas reģiona atkritumu radītāju izglītošanu atkritumu apsaimniekošanas jomā, pētniecības un attīstības darbībām, kas vērstas uz atkritumu poligonos apglabājamo atkritumu daudzuma samazināšanu. No minētā izriet, ka deleģētā pārvaldes uzdevuma izpildei daļa no nepieciešamā finansējuma nākotnē varētu tikt nodrošināta no ieņēmumiem no nešķirotu sadzīves atkritumu apstrādes tarifa.

 Ņemot vērā visu iepriekš minēto un pamatojoties uz Pašvaldību likuma 4.panta pirmās daļas 1.punktu, 10.panta pirmās daļas 21.punktu, Atkritumu apsaimniekošanas likuma 10.1 panta otro daļu, Valsts pārvaldes iekārtas likuma 40. panta pirmo un otro daļu, 42. panta pirmo daļu un 45.panta otro daļu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Izveidot Viduslatvijas atkritumu apsaimniekošanas reģiona atkritumu apsaimniekošanas reģionālo centru “Brakšķi” uz sadzīves atkritumu poligona “Brakšķi” esošā operatora SIA “Jelgavas komunālie pakalpojumi”, reģistrācijas numurs 43603022128, bāzes (turpmāk – AARC “Brakšķi”).
2. Apstiprināt AARC “Brakšķi” nolikumu (1. pielikums).
3. Deleģēt AARC “Brakšķi” šādus Atkritumu apsaimniekošanas likuma 10.1 panta otrajā daļā minētos pārvaldes uzdevumus:

3.1. nodrošināt Viduslatvijas atkritumu apsaimniekošanas reģiona Jelgavas valstspilsētas, Dobeles un Jelgavas novada (turpmāk – Reģiona pašvaldības) atkritumu apsaimniekošanas reģionālā plāna 2023.-2027.gadam, ieviešanu, ņemot vērā Atkritumu apsaimniekošanas likumā noteikto pašvaldību kompetenci atkritumu apsaimniekošanas jomā;

3.2. sadarbībā ar Reģiona pašvaldībām un atbilstoši Atkritumu apsaimniekošanas likumā noteiktajā kārtībā izraudzīto atkritumu apsaimniekotāju veicināt iedzīvotāju aktīvu iesaisti atkritumu šķirošanā, to rašanās novēršanā un samazināšanā, rīkojot izglītošanas pasākumus par atkritumu šķirošanu, to rašanās novēršanu un samazināšanu veicinošas kampaņas;

3.3. apkopot un pēc pieprasījuma sniegt valsts un pašvaldību institūcijām informāciju par sadzīves atkritumu apsaimniekošanu Jelgavas valstspilsētas pašvaldībā, lai izvērtētu atkritumu pārstrādes un atkritumu apglabāšanas samazināšanas mērķu izpildi.

4. Noslēgt pārvaldes uzdevumu deleģēšanas līgumu (2. pielikums) ar AARC “Brakšķi” uz visu Viduslatvijas AARP darbības laiku, līdz 2027.gada 31.decembrim.

5. Pilnvarot Jelgavas valstspilsētas pašvaldības izpilddirektoru slēgt lēmuma 4.punktā minēto deleģēšanas līgumu.

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2025. gada 18. februārī